Улахуэр ягъэгувэ
Зэщхьэгъусэхэу ХьэпащIэ Алийрэ Багъ Риммэрэ илъэс и пэкIэ Щам къалэм къикIыжащ, Долинск щыIэ зыгъэпсэхупIэм щыпсэуащ, иджы Крем-Константиновскэ къуажэм Iэпхъуащ.
Багъ Риммэрэ и къуэ Резуанрэ. абыхэм йопсалъэ журналист Хьэжыкъарэ Алик. — Сирием щекIуэкI зауэ лыгъэм ди щхьэр къызэрыхэтхыфар насыпышхуэу къыдолъытэ. Мылъкуу, нэгъуэщIу диIа псори абы хэкIуэдами, гузэвэгъуэ Iэджэм дыхэтами, нэплъэжыгъуэ дгъуэтыжащ, ди псэхэр тыншыжащ. ДыкъыздэIэпхъуа лъапсэм зыкIи зытедгъэгусэркъым. Ауэ ар зыхуей хуэдгъэзэн щхьэкIэ къаруушхуэ етхьэлIэн хуейщ. Псыкъуий диIэщ, ауэ унэм газ екIуалIэркъым. Езы псэупIэр теплъаджэ хъуащи, къэдмыгъэщIэрэщIэжу хъунукъым, пщIантIэми дэщIыхьыпхъэхэр мащIэкъым. А псоми мылъку хуейщ, ар дэ диIэкъым, — жеIэ Риммэ. — Дытхьэусыхэу аракъым, нобэр къыздэсым къыддэIэпыкъухэм я фIыщIэри дгъэкIуэдыркъым, ауэ нэгъуэщIхэм уащыгугъыу игъащIэкIэ узэрымыпсэуфынур зыщыдгъэгъупщэ хъунукъым.
И щхьэгъусэ Алий а махуэм дыхуэзакъым — лэжьапIэм щыIэт. Риммэ къызэрыджиIамкIэ, мазиплI и пэкIэ къуажэм щызэхэт мэкъумэш IуэхущIапIэм къащтами, улахуэр ягъэгувэ, а зэманым къриубыдэу зыри къратакъым. Хадэшхуэ яIэщ, сотых 30 мэхъу, щIыр берычэтщи, сыт хуэдэ къэкIыгъэри хъарзынэу щохъу.
— Ди къуэ Резуан етхуанэ классым кIуэнущи, абы и тхылъхэр догъэхьэзыр, сэри IэнатIэ къызэрызгъуэтыным я ужь ситщ. Республикэм и унафэщIхэмрэ Адыгэ Хасэмрэ къызэрыткъуэтыр дощIэри, ди гур кIуэдыркъым. Мылъку гуэр къуэлъу къэзыгъэзэжыфым и Iуэхур щхьэхуэщ, ауэ дэ тхуэдэу ириубыдылIахэм зэуIуу зыкъытщIагъакъуэрэ нобэрей щытыкIэм дыкърашатэм, адэкIэ дызэгугъужынт, къэралми, цIыхухэми затедгъэхьэлъэнтэкъым,- къытхуеIуатэ зыгъэпIейтейр Риммэ.
Къалэжьокъуэ Тембот.
